**Նագաոկակյո** (ճապ․՝ 長岡京՝ «Նագաոկայի մայրաքաղաքը»), քաղաք, որը 784-794 թվականներին եղել է Ճապոնիայի մայրաքաղաքը։ Գտնվում էր Յամասիրո գավառում, ժամանակակից Նագաոկակյո, Մուկոյի և Կիոտոյի Նիսիկյո շրջանի քաղաքների տեղում։ Նարայի ժամանակաշրջանում Նագաոկակյոն մայրաքաղաք էր։

Պատմություն
-----------

Նագաոկա գյուղում մայրաքաղաքի կառուցումը սկսվել է 784 թվականին։

Ճապոնիայում, Նարայի ժամանակաշրջանի վերջում, կայսեր, արիստոկրատիայի և հոգևորականների միջև իշխանության համար պայքարը դարձել էր ավելի ցայտուն․ բուդդայական վանքերը վերահսկում էին տնտեսական հատվածը և նույնիսկ 8-րդ դարում կատարել են պետական հեղաշրջման փորձ, որից հետո Կամմու կայսրը որոշել է մայրաքաղաքը վանքերով շրջապատված Նարայից տեղափոխել անավարտ Նագաոկակյո քաղաք։ Այս տարածաշրջանի ընտրության հնարավոր պատճառներից մեկն այն էր, որ Կորեական թերակղզուց շատ միգրանտներ էին ապրում այնտեղ, իսկ Կամմուի մայրը՝ Տականո-նո Նիիգասան Պեկչեի թագավոր Մուրյոնգի ժառանգն էր։ Ըստ Շյոկու Նիհոնգիի՝ «պաշտոնական» պատճառն ավելի լավ մուտքն էր դեպի ջրային ուղիներ։

Այս քայլի ծայրահեղ հրատապությունը հաստատվում է մի քանի անսովոր քայլերով. կայսրը հրամայել է 784 թվականի հարկերն ուղարկել նոր մայրաքաղաք, ինչպես նաև «ճիշտ» հարկի մի մասը (正税 սյո․դզեյ) պետք է բաշխել բարձրաստիճան պաշտոնյաների և թագավորական ընտանիքի որոշ անդամների միջև, որպեսզի նրանք կարողանան սեփական բնակավայրեր կառուցել։ Պալատի գտնվելու վայրն ի սկզբանե եղել է կորեական կլանի առաջնորդ Հաջիի նստավայրը։ 785 թվականին նոր մայրաքաղաքում անցկացվել են ամանորյա տոնակատարություններ։

Քաղաքը կառուցվել է չինական ոճով՝ երկրաչափական ճիշտ հատակագծով, որը նման է Ֆուձիվարակյոյին և Նարային։ Նագաոկակյոյում ստեղծվել է Կասուգայի սրբավայրի կրկնօրինակը՝ Օհարանո-ջինջան և մի քանի տաճարներ տեղափոխվել են նախ Նագաոկակյո,ապա՝ Հեյան (դրանց թվում՝ Հոկկե-ջին)։ Պալատը գտնվում է Նիսիյամա և Մուկո լեռների լանջերին, այդ իսկ պատճառով շինարարները կառուցել են սանդղավանդներ։

785 թվականի 9-րդ լուսնային ամսվա 23-րդ օրվա երեկոյան Նագաոկակյոյի գլխավոր ճարտարապետ Ֆուջիվարա-նո Տանեցուգուն սպանվել է կառուցվող պալատը ուսումնասիրելու ժամանակ, ենթադրաբար արքայազն Սավարայի հրամանով։ Ճարտարապետի սպանությունը, ինչպես նաև մի քանի ջրհեղեղներ, որոնք հաճախակի են եղել Նագաոկակյոյի շրջակայքում՝ համարվել են վատ նախանշաններ։ Գլխավոր ճարտարապետի պաշտոնը սկզբում ստանձնել է Սաեկիի կլանի ղեկավար Սաեկի Իմամիսին, որը պաշտոնանկ է արվել յոթ ամիս անց։ Կայսրը հրամայել է ավելի մեծ հսկողություն սահմանել հարկերի հավաքագրման վրա և հարկային բեռը տարածել նաև այցելուների վրա, սակայն տեղական իշխանությունները հարկերը դժկամությամբ էին հավաքագրում և փոխանցում։

Պալատական խառնակությունները հետաձգել են ծախսատար վերաբնակեցումը, իսկ Կամմուի ծրագրերը՝ ձախողվել. երկիրը գտնվում էր հարուստ ընտանիքների ձեռքում։ Մայրաքաղաքը տեղափոխվել է Հեյան-կյո (ժամանակակից Կիոտո)։

Պեղումներ
---------

Ստելան կանգնեցվել է պալատի տեղում
1954 թվականին պեղումների արդյունքում հայտնաբերվել են կայսերական նստավայրի հարավային դարպասի ավերակները, 1961 թվականին՝ հանդիսասրահի ավերակները, իսկ 1969 թվականին՝ կայսերական նստավայրը։ 1970 թվականին կազմվել է քաղաքի նախնական հատակագիծը, հայտնաբերվել են նաև մակագրություններով փայտե սալիկներ։ 1990-ականների վերջին հայտնաբերվել են մեկ այլ բնակության վայրեր և ավերակներ, ժառանգների նստավայրեր և պարիսպ պետական խորհրդի շուրջը։

Գրականություն
-------------

* *Van Goethem E.* Nagaoka: The Forgotten Capital of Japan. — Brill, 2008. — (Brill's Japanese studies library / Brill's Japanese studies library). — ISBN 9789004166004
* *Матюхина Ю. Царева Т.* Великие империи мира. — РИПОЛ классик, 2011. — С. 375—376. — (Большая история). — ISBN 9785386026820
* *Кожевников В.В.* Очерки истории Японии XII-XVI вв. — Изд-во Дальневосточного университета, 1999. — С. 345. — ISBN 9785744410438
* *Rowthorn C.* Kyoto. Con Pianta. Ediz. Inglese. — Lonely Planet, 2008. — С. 20. — (City Travel Guide Series). — ISBN 9781740598453
* *Perez L.G.* Japan at War: An Encyclopedia. — ABC-CLIO, 2013. — С. 264. — ISBN 9781598847413
* *Kasulis T.P.* Shinto. — University of Hawaii Press, 2004. — (Dimensions of Asian Spirituality Series). — ISBN 9780824864309
* *McCallum D.F.* The Four Great Temples: Buddhist Archaeology, Architecture, and Icons of Seventh-Century Japan. — University of Hawaiʻi Press, 2009. — С. 10. — ISBN 9780824831141
* *Breen J. Teeuwen M.* Shinto in History: Ways of the Kami. — University of Hawaiʻi Press, 2000. — С. 75. — (Curzon studies in Asian religion). — ISBN 9780824823634
* *Meeks L.R.* Hokkeji and the Reemergence of Female Monastic Orders in Premodern Japan. — University of Hawaii Press, 2010. — С. 27. — (Studies in East Asian Buddhism). — ISBN 9780824833947
* *Farris W.W.* Sacred Texts and Burried Treasures: Issues in the Historical Archaeology of Ancient Japan. — University of Hawai'i Press, 1998. — С. 129—130. — ISBN 9780824820305
* *Denecke W.* Classical World Literatures: Sino-Japanese and Greco-Roman Comparisons. — OUP USA, 2013. — С. 168—169. — ISBN 9780199971848
* *Ellen Van Goethem* The construction of the Nagaoka Palace and Capital(անգլ.) // *Nachrichten der Gesellschaft für Natur- und Völkerkunde Ostasiens*. — 2006. — № 179—180. — С. 143—175.

Ծանոթագրություններ
------------------

1. ↑  Кожевников, 1999
2. ↑  Goethem, 2006, էջ 143
3. 1 2 3  Perez, 2013
4. 1 2  Goethem, 2006, էջ 144
5. ↑  Lonely Planet, 2008
6. ↑  Kasulis, 2004
7. ↑  Denecke, 2013
8. 1 2  Матюхина, 2011
9. ↑  Goethem, 2006, էջ 147
10. ↑  Goethem, 2006, էջ 156
11. ↑  Goethem, 2006, էջ 145
12. ↑  Goethem, 2006, էջ 157
13. ↑  McCallum, 2009
14. ↑  Goethem, 2006, էջ 158
15. ↑  Farris, 1998

Արտաքին հղումներ
----------------

* Выставка в Национальном историческом музее, посвящённая Нагаокакё